Kun Helsingin opetusvirasto alkoi laskea laitteitaan korruptioepäilyn siivittämänä, paljastui samalla, että viraston kymmenen työntekijää on vienyt työhön kuulumattomia laitteita koteihinsa.

– Heillä on ollut hallussaan töihin kuulumattomia koneita ja laitteita. Ne ovat televisioita, kameroita, kaiuttimia ja sen tyyppisiä laitteita, opetustoimenjohtaja Liisa Pohjolainen tarkentaa Ylelle.

– Laitteita on myös palautettu takaisin meille. Ne paljastuivat tässä inventointiprosessissa.

Paljonko laitteita on?

– Tässä prosessissa on kymmenen työntekijää ja laitteita on vaihdellen eri henkilöillä. Puhutaan tuhansien eurojen rahasummasta.

– En osaa tarkalleen sanoa minkä verran laitteita kenelläkin on ja minkä verran laitteita on yhteensä, enkä osaa sanoa onko niitä kymmeniä, mutta on niitä reilusti yli kymmenen. Ehkä ennemmin kymmeniä kuin todella vähän, Pohjolainen päättelee.

Poliisille on ilmoitettu laitteista

Poliisille on ilmoitettu asiasta, mutta varsinaista rikosilmoitusta opetusvirasto ei ole asiasta tehnyt. Poliisilla on opetusvirastoon kohdistuva rikostutkinta kesken.

– Poliisille on ilmoitettu tiedot laitteista, koska tässä on samaan aikaan poliisitutkinta käynnissä. Me emme tiedä liittyvätkö nämä tiedot välttämättä poliisitutkintaan vai ei, mutta me ilmoitamme kaikki meillä olevat tiedot poliisille.

Opetusvirasto kuulee lähipäivinä yhdeksää työntekijää sekä entistä tietohallintopäällikköä, Hannu Suoniemeä, jota poliisi epäilee miljoonien eurojen kavalluksista. Onko työntekijöiden joukossa sellaisia henkilöitä, joita poliisi epäilee korruptiojutun yhteydessä?

– Siitä minulla ei ole tietoa, sanoo Pohjolainen.

Työntekijät työskentelevät opetusviraston tietohallinnossa, paitsi yksi, joka työskentelee nykyään opetusviraston toisessa yksikössä. He eivät siis työskentele kouluissa tai oppilaitoksissa, vaan virastohallinnossa. Samankaltaisissa tehtävissä työskentelee kolmisenkymmentä työntekijää.

Opetusvirasto päättää myös Suoniemen jatkosta – yhä palkkalistoilla

Opetusviraston kuritoimenpiteinä voi olla puhuttelu, työnjohdollinen keskustelu, suullinen huomautus, kirjallinen varoitus tai irtisanominen sen jälkeen, kun henkilöä on kuultu.

Entinen tietohallintopäällikkö Hannu Suoniemi on yhä opetusviraston palkkalistoilla turvallisuuspäällikön tittelillä. Töistä hän on jäänyt pois jo ennen joulua. Tutkintavankeudesta Suoniemi vapautettiin helmikuun lopulla.

Opetustoimenjohtaja vakuuttaa, että koulujen ja oppilaitosten tietoturva-asiat ovat kunnossa eikä tietoturva ole vaarantunut, vaikka tietoturvapäällikkö on ollut pois tehtävistään ja epäiltynä törkeästä petoksesta ja törkeästä virka-aseman väärinkäytöstä.

– Me olemme hoitaneet turvallisuuspäällikön tehtäviä sijaisjärjestelyin. Myös kaupugin keskushallinnon turvallisuus- ja valmiusyksikkö on auttanut meitä. Tietoturva ei saa missään olosuhteissa vaarantua, Pohjolainen sanoo.